**Қазақстан Республикасының әлеуметтік-демографиялық әлеуеті**

1. **Демографиялық көрсеткіштер және халық құрамы.**
2. **Халықтың көші-қоны.**
3. **Қала және ауыл халқы.**

Қазақстан Республикасының халық саны 2013 жылдың 1 қаңтарындағы мәліметке сай 16 909,8 мың адамды құрады, оның ішінде 9 277,5 мың адам (54,9%) – қала халқы және 7 632,2 мың адам (45,1%) ауыл халқы (Қазақстан Республикасының Статистика агенттігінің мәліметтері бойынша).

Ел аумағында табиғи-климаттық жағдайлардың алуан түрлілігіне байланысты халық біркелкі емес қоныстанған.

Қазақстан халқының орташа тығыздығы 6,2 адам/км2. Халықтың ең көп тығыздығы Оңтүстік Қазақстан облыстарында байқалады: Оңтүстік-Қазақстан облысында -22,3 адам/км2, Алматы облысында 8,5 адам/км2, Жамбыл облысында 7,3 адам/км2. Халық ең сирек қоныстанған Ақтөбе облысы – 2,6 адам/км2.

**Демографиялық көрсеткіштер және халық құрамы**

Халықтың ұдайы өсіп-өнуі – адамзат ұрпағының үздіксіз жаңаруы мен алмасуын қамтамасыз ететін туу, өлім-жітім және табиғи өсім үрдістерінің жиынтығы.

Қазақстан Республикасында туу деңгейі бірқалыпты өсім тенденциясында және 2012 жылы республика бойынша жалпы туу коэффициенті 1000 адамға шаққанда 22,8 туылғанды құрады.

Республика өңірлері бойынша туу коэффициенті үнемі өсіп отырғанымен барлық облыстарда біркелкі емес. Осылайша, 2012 жылы ең жоғары туу деңгейі Оңтүстік-Қазақстан, Маңғыстау, Қызылорда, Атырау және Жамбыл облыстарында, ал ең төмен туу деңгейі Қостанай, Солтүстік-Қазақстан және Шығыс-Қазақстан облыстарында байқалды.

Елдегі демографиялық жағдайдың басты көрсеткіштерінің бірі өлім-жітім деңгейі болып табылады. Өлім-жітім деңгейі тікелей әлеуметтік-экономикалық даму деңгейіне, материалдық жағдайға және халыққа медициналық қызмет көрсету деңгейіне тікелеі тәуелді.

Өлім-жітім деңгейінің өсуі мен денсаулық жағдайының нашарлауы әрдайым бір мезгілді үрдістер емес екенін айта кеткен жөн. Дамушы елдерде, негізінен еуропа елдерінде салыстырмалы түрде жоғары өлім-жітім коэффициенті табиғи демографиялық үрдістермен байланысты, соның ішінде ұзақ уақыт бойы туу көрсеткіштерінің төмендеуі мен өмір сүру ұзақтығының өсуі нәтижесінде халықтың қартаюы.

Жалпы ел бойынша өлім-жітім деңгейінің төмендеу үрдісі жүріп жатыр, әсіресе 1999-2012 жылдары аралығында. 2012 жылы бұл көрсеткіш 1000 адамға 8,5 өлімді, ал 1999 жылы 9,8 өлімді көрсетті.

Қалалық мекендердегі өлім-жітім деңгейі ауылдық мекендердегі өлім-жітім деңгейінен жоғары. Мәселен 2012 жылы қалалық мекендерде 82,7 мың адам өлсе, ауылдық мекендерде 59,8 мың адам өлген, бұл жалпы өлгендердің санынан сәйкесінше 58% және 42% құрайды.

Аталған уақыт аралығында 1999-2012 жылдары 420 мың ер адам (55,4%) және 336,8 мың әйел адам (44,6%) өлген. Ер адамдардың өлімі әйел адамдардың өлімінен 1,2 есе артық.

2011 жылғы мәліметтер бойынша ең жоғары өлім-жітім деңгейі Солтүстік-Қазақстан (1000 адамға 13,9 өлім), Қостанай (1000 адамға 12,1 өлім) және Ақмола (1000 адамға 12,1 өлім) облыстарында, ал ең төмен деңгейі Маңғыстау (1000 адамға 5,3 өлім), Оңтүстік-Қазақстан (1000 адамға 6,1 өлім) облыстарында және Астана қаласында (1000 адамға 4,6 өлім) тіркелген.

Халықтың жалпы санының өзгеруіне ең алдымен туу және өлім-жітім деңгейінің өзгерістері әсерінен қалыптасатын табиғи өсім әсер етеді. Республикада 2012 жылы табиғи өсім 379,1 мың адамды құрады. Табиғи өсім коэффициенті 1000 адамға шаққанда 14 адамды құрады.

2012 жылғы мәліметтер бойынша табиғи өсімнің жоғары көрсеткіштері Қызылорда, Оңтүстік-Қазақстан, Жамбыл және Маңғыстау облыстарында, ал салыстырмалы түрде төмен көрсеткіштер Шығыс-Қазақстан, Қостанай және Солтүстік-Қазақстан облыстарында байқалды.

Халықтың ұдайы өсіп-өнуіне көптеген факторлар жиынтығы әсер етеді. Соның ішінде бірінші орында экономикалық және әлеуметтік факторлар, содан кейін психологиялық, медико-биологиялық және т.б. факторлардың кешені республика халқын саналы түрде тууды шектеуге мәжбүрлейді.

Халықтың жастық-жыныстық құрамы демографиялық үрдістерде белсенді роль атқарады. Ол барлық демографиялық үрдістерге (туу, өлім-жітім, неке және т.б.) үлкен әсерін тигізеді, бір жағынан олардың туындысы бола тұрып демографиялық дамудың алдыңғы кезеңдерін айқындайды. Халықтың жастық-жыныстық құрамы онсыз демографиялық үрдістерге сапалы талдау жасау және еңбек ресурстарының құрылымын анықтау мүмкін емес негіз болып табылады.

1999 жылғы халық санағы бойынша 1000 әйелге 929 ер адамнан болса, 2009 жылғы халық санағы бойынша 1000 әйелге 932 ер адам келеді. Ал 2012 жылы әрбір 1000 әйелге 934 ер адам болған.

Халықтың жыныстық құрамының қалыптасуына демографиялық және әлеуметтік-экономикалық факторлар әсер етеді. Гендерлік тұрғыда қатынас бойынша әйел халқының үлесі біршама артық – 51,7%.

Халықтың жастық құрамы 2013 жылдың 1 қаңтарында мынадай болған: 15 жасқа дейінгі балалар бүкіл халықтың 25%, 15-64 жас аралығындағы адамдар – 68,0%, 65 жас және одан үлкен жастағы адамдар – 7,0% құрады. Жастардың (16-29 жас) үлес салмағы бүкіл халықтың төрттен бірінен астам.

1990 жылдардың басындағы қарқынды миграциялық үрдістер елдің ұлттық құрамына айтарлықтай өзгерістер енгізді.

Қазақстан Республикасы халқының этникалық құрамында орыстар, немістер, украиндар, белорустар және татарлардың тарихи отанына эмиграциясының есебінен айтарлықтай өзгерістер болды.

Иммигранттардың құрамында негізгі рольді орыстар атқарады. Келушілердің саны бойынша екінші орында ТМД елдерінен, Ираннан, Турциядан, Монғолиядан атамекеніне келіп жатқан қазақтар. Әрі қарай украиндар, немістер, татарлар және белорустар.

1999 жылғы және 2009 жылғы халық санақтары аралығында қазақтардың саны – 26,1% өсіп, 10098,6 мың адамды құрады; өзбектер саны – 23,3% өсіп, 457,2 мың адамды құрады, ұйғырлардың саны – 6% өсіп, 223,1 мың адамды құрады (*кесте*).

Осы кезеңде орыстардың саны – 15,3% азайып, 3797,0 мың адамды құрады, украиндар – 39,1% азайып, 333,2 мың адамды құрады, татарлар – 18,4% азайып, 203,3 мың адамды құрады, немістер – 49,6% азайып, 178,2 мың адамды құрады, басқа ұлттардың саны 5,8% азайып, 714,2 мың адамды құрады.

**Қазақстан Республикасы халқының ұлттық құрамы**

|  |  |  |
| --- | --- | --- |
|  | Халық саны, мың адам | Үлесі, пайызбен |
| 1999 ж. | 2009 ж. | 2012 ж. | 1999 ж. | 2009 ж. | 2012 ж. |
| Барлық халық | 14981,9 | 16004,8 | 16675,4 | 100,0 | 100,0 | 100,0 |
| Қазақтар | 8011,5 | 10098,6 | 10764,3 | 53,5 | 63,1 | 64,55 |
| Орыстар | 4481,1 | 3797,0 | 3726,7 | 29,9 | 23,7 | 22,35 |
| Өзбектер | 370,8 | 457,2 | 493,8 | 2,5 | 2,8 | 2,96 |
| Украиндар | 547,1 | 333,2 | 313,7 | 3,6 | 2,1 | 1,88 |
| Ұйғырлар | 210,4 | 223,1 | 237,6 | 1,4 | 1,4 | 1,42 |
| Татарлар | 249,1 | 203,3 | 203,4 | 1,7 | 1,3 | 1,22 |
| Немістер | 353,5 | 178,2 | 180,8 | 2,4 | 1,1 | 1,08 |
| Басқа ұлттар | 758,4 | 714,2 | 755,1 | 5,0 | 4,5 | 4,53 |

Қазақстан Республикасының өңірлері бойынша 2009 жылғы халықтың ұлттық құрамын талдай келе Маңғыстау (95,7%) және Атырау (91,5%) облыстарында халықтың ең көп үлесін қазақтар құрағанын атап өту керек.

**Халықтың көші-қоны.**

Халықтың көші-қоны табиғи қозғалыспен қатар мемлекеттегі демографиялық жағдайға айтарлықтай әсер етеді.

Халықтың көші-қоны – тұрғылықты жерін ауыстыру арқылы белгілі-бір аймақтардың шекараларынан адамдардың (мигранттардың) қозғалысы.

Көші-қон немесе халықтың механикалық қозғалысы әлеуметтік-экономикалық, саяси жағдай, халықтың өмір сүру сапасы, экологиялық қауіпсіздік сияқты және т.б. мәселелермен шартталған.

**Көші-қон бағыттары қандай екен?** Қазақстаннан көшіп кетушілер ағыны ТМД елдеріне бағытталған. 1991-1999 жылдары ТМД елдеріне кетушілер саны 1959,1 мың адам болса, ол жақтан келгендер саны 730,6 мың адам болып, көші-қон сальдосы 1228,5 мың адам құраған. Бұл мәліметтерді жалпы сыртқы көші-қонмен салыстырсақ, олар 71, 89 және 63 % сәйкес.

Егер көші-қон айырбасы қай ТМД елдеріне тиесілі болғанын қарастыратын болсақ, онда оның үштен бірі Ресейге тиесілі екенін атап айтуға болады.

Сонымен қатар, 90-шы жылдардағы айтарлықтай эмигранттар ағыны Украина, Өзбекстан, Қырғызстан (1-2 мың адам шамасында) және Әзірбайжан мен Беларусия (2-5 мың адам шамасында) елдеріне бағытталған.

Сонғы бес жылда ТМД елдеріне жатпайтын елдерге көші-қон ағымы Германияға бағытталды, оған ТМД елдеріне жатпайтын елдерге эмигранттардың 90-95% тиесілі болды. Израильге сонғы бес жылда 2,7% болды. Басқа мемлекеттердің ішінен АҚШ-ты (1,1 %) атап айтуға болады. Қазақстаннан 1998 жылы алыс шетелдерге 49797 адам, соның ішінде Германияға 44955, Түркияға – 79, Қытайға – 29, Иранға – 1, Литваға – 79, Латвияға – 26, Эстонияға – 7 адам қоныс аударған. Бұл елдермен Қазақстан теріс көші-қон сальдосы бар. Ал оң көші-қон сальдосы Монғолия, Қытай және Иран елдерімен бар.

**Мигранттар құрамы.** Републикадан кеткен мигранттардың негізгі үлесін еңбек жасындағы адамдар (64%) құраған, яғни еңбек көші-қон сипатында болған. Эмигранттардың 22% еңбек жасынан кіші жастағы адамдар болған. Осылайша, көші-қон есесінен республикада «халықтың қартаюы» тенденциясы күшейген.

*Халықтың еңбек көші-қоны.* Көші-қон Қазақстанның еңбек әлеуетінің сапалық құрамын өзгертті. 16 жастан жоғарғы жастағы эмигранттар ішінде жоғары, аяқталмаған жоғары және орташа мамандандырылған білімі бар адамдар саны артты: 1993 жылы - 39%, 1994 жылы - 46,6%, 1995 жылы - 45% жуық, 1996 жылы — 41%, 1997 жылы — 44% болған. Республикаға келген мигранттардың білім деңгей эмигранттардың білім деңгейінен айтарлықтай жоғары, соның нәтижесінде жоғарғы білімді адамдардың кетуі болды.

Мигранттардың этникалық құрамында басым орында орыстар болды. Иммигранттар ішінде жоғары үлес салмағында қазақ ұлты болды(59,7%). Қазақстаннан кеткендер ішінде орыстар (55,6%), немістер - 21,2%, украиндер - 7,7%, қазақтар - 5,9%, татарлар - 2,2% және белорустар - 1,4% болды..

**Қала және ауыл халқы**

Қазақстанның елді-мекендері қала, қала типтес ауыл, ауылды елді-мекендер болып бөлінеді.

Қазақстан Республикасының статистика агенттігінің мәліметтері бойынша 2012 жылдың 1 қаңтарында Қазақстанда 87 қала, 34 кент, 6947 ауыл бар

2013 жылдың басында Қазақстанда 86 қала болды, олардың 3 ғана 500 мың адамнан артық халқы (Алматы, Астана, Шымкент қалалары) бар болды. Ал 100 мыңнан астам халқы бар қалалар саны – 19 болды.

Қазақстандағы қалалардың басым көпшілігі «кіші» және «орташа» қалалар (халық саны 100 мыңнан аз) болып саналады. 2013 жылдың басында Қазақстандағы кіші қалалар (халық саны 50 мың адамнан аз) саны 59 болды. Ал 50 мыңнан көп 100 мыңнан аз халық саны бар қалаларға Жезқазған, Түркістан, Балқаш, Жаңаөзен, Сатпаев, Кентау, Риддер қалалары жатады.

Астана қаласының халық санының динамикасы 1997 жылы Қазақстан Республикасының астанасы Астана қаласы болды. Дәл осы кезден бастап қалада «урбандалу жарылысы» деп атауға болдатын үдеріс болды. Астанаға келішілердің тұрақты ағыны қала халық санының тез өсуіне әкелді. Астана қаласының республиканың астанасы мәртебесі ішкі және басқа елдерден еңбек көші-қоны, шетелдік инветорлар, түрлі деңгейдегі кәсіпкерлер мен туристер үшін тартымды болды.

Қазіргі кезде Қазақстанның динамикалық түрде дамып келе жатқан қалаларына Қарағанды, Шмкент, Атырау, Тараз, Орал, Өскемен қалалары жатады.

Қазақстан территориясында еңбекке қабілетті халықтың басымы қалаларда тұрады.

**2000-2012 жылдардағы Қазақстан Республикасыныңеңбек ресурстарының динамикасы**

|  |  |  |
| --- | --- | --- |
|  |  | Экономикалық белсенді халық |
| Мың адам | Экономикалық белсенді емес халық | Барлығы | жұмыссыздар | Жұмыспен қамтылғандар |
| Барлығы | Жалданбалы жұмысшылар | Өз жұмысымен қамтылғандар |
| 2000 | 3655,2 | 7107,4 | 906,4 | 6201 | 3504,4 | 2696,6 |
| 2001 | 3175,8 | 7479,1 | 780,3 | 6698,8 | 3863,3 | 2835,5 |
| 2002 | 3155,3 | 7399,7 | 690,7 | 6708,9 | 4030,2 | 2678,7 |
| 2003 | 3278,6 | 7657,3 | 672,1 | 6985,2 | 4229,6 | 2755,6 |
| 2004 | 3383,4 | 7840,6 | 658,8 | 7181,8 | 4469,9 | 2711,9 |
| 2005 | 3476,9 | 7901,7 | 640,7 | 7261 | 4640,5 | 2620,4 |
| 2006 | 3493,9 | 8028,9 | 625,4 | 7403,5 | 4776,6 | 2626,9 |
| 2007 | 3463,2 | 8228,3 | 597,2 | 7631,1 | 4973,5 | 2657,6 |
| 2008 | 3416,2 | 8415 | 557,8 | 7857,2 | 5199,4 | 2657,8 |
| 2009 | 3500,3 | 8457,9 | 554,5 | 7903,4 | 5238,8 | 2664,6 |
| 2010 | 3487,7 | 8610,7 | 496,5 | 8114,2 | 5409,4 | 2704,8 |
| 2011 | 3477,3 | 8774,6 | 473 | 8301,6 | 5581,4 | 2720,2 |
| 2012 | 3506,7 | 9013,1 | 472,8 | 8540,3 | 5838,8 | 2701,5 |

Урбанизация үрдісінің дамуына байланысты қалалардағы туу көрсеткіштері төмендеуде, ал болашақта ауылды елді-мекендерде де төмендейді. Жалпы алғанда Қазақстандағы урбандалу үрдісі көпвекторлы болып табылады.